Roket-en-spinasieslaai met geroosterde appelkose
JY LEES NOU Roket-en-spinasieslaai met geroosterde appelkose
48 keer gelees
Italianers hou daarvan om vrugte, kaas en gerookte vleis saam in slaai te gebruik, en as daar nou 'n nasie is wat 'n ding of twee van goeie kos weet, is dit die Italianers!
Hierdie heerlike slaai kan met appelkose, nektariens of pruime gemaak word, en later in die jaar ook met wiggies ryp pere. Dit kan as hoofgereg of as bykos geniet word.
18 appelkose, gehalveer en ontpit
10 ml vars tiemieblaartjies, effens gekap
250 g goeie mozzarella
Paar stukke sagte (Deense) fetakaas
3 hande vol roket en babaspinasie- blare
24-30 stukkies dungesnyde parmaham of prosciutto
100 ml gevlokte amandels, gerooster
Vars suurlemoensap en heuning, om af te rond
Sit die gehalveerde appelkose in 'n bak en voeg olyfolie en tiemie by. Geur met sout en swartpeper. Meng liggies en verkoel vir 'n paar minute.
Maak 'n riffelpan baie warm. Rooster die appelkose (met olie en tiemie op) baie vinnig sodat dit mooi roostermerke het. Skep uit die pan en laat eenkant afkoel.
Sny of breek die twee kase in happiegrootte stukkies en sit dit in die bak met die olie en tiemie. Roer deur om die kaas met die tiemie-olie te geur. Hou eenkant.
Verdeel die slaaiblare tussen ses borde of sit dit op 'n mooi, groot opdienbord. Rangskik die kaas en skaafsels ham op die blare, gevolg deur die geroosterde appelkose. Sprinkel geroosterde, gevlokte amandels oor.
As jy slaaisous wil maak, meng suurlemoensap, heuning en dalk 'n bietjie ekstra olyfolie in die bak waarin die kaas gemarineer het. Meng goed, geur met sout en peper en drup dit net voor ete oor die slaai. Maal swartpeper oor en sit voor.